Արա Գևորգյան

Արա Կառլենի Գևորգյան (), հայ երաժիշտ, երգահան, երաժշտական պրոդյուսեր։ Գևորգյանը առավել հայտնի է դարձել իր «Արցախ» կոմպոզիցիայով, որը մեծ ժողովրդականություն է վայելում Հայաստանում և աշխարհում։

Հայաստանի վաստակավոր արտիստ է (2004):

 Կենսագրություն 
Արա Գևորգյանը ծնվել է երաժիշտների ընտանիքում․ ժողովրդական գործիքների անսամբլի գեղարվեստական ​​ղեկավար Կառլեն Գևորգյանի և Հայաստանի ժողովրդական երգչուհի Վալյա Սամվելյանի որդին է։ Սովորել է Երևանի թիվ 31 հանրակրթական դպրոցում և Արմեն Տիգրանյանի անվան երաժշտական դպրոցում։ 

1970-1980 թվականներին սովորել է Երևանի թիվ 8 գեղարվեստի ուսումնարանում, 1983-1987 թվականներին՝ Խաչատուր Աբովյանի անվան հայկական պետական մանկավարժական ինստիտուտի կուլտուրայի ֆակուլտետի փողային գործիքների և էստրադային բաժնում։ 1987-1989 թվականներին նույն ինստիտուտում դասավանդել է դիրիժորություն և հանդիսացել ինստիտուտի երաժշտական խմբի ղեկավարը։ 1992-1999 թվականներին եղել է Հայաստանի Ազգային հեռուստատեսության «3-րդ ալիք» ծրագրի երաժշտական ղեկավարը։ 1983 թվականից նվագել է «Ռալլի» նվագախմբում, մասնակցել է մի շարք փառատոների բազմաթիվ երկրներում։

2001 թվականին հեղինակային համերգ է ունեցել Հայաստանում՝ Քրիստոնեությունը որպես պետական կրոն ընդունման 1700-ամյակի առթիվ։ 2005 թվականին, Հայոց Մեծ Եղեռնի 90-ամյակի առթիվ, նրա գրած «Ադանա» երգը թարգմանվել և ձայնագրվել է 20 լեզուներով ու հնչել Ծիծեռնակաբերդում՝ տարբեր երկրներից ժամանած հայտնի երգիչների կատարմամբ։ Հետագայում ակցիան շարունակվել է ԱՄՆ-ի քաղաքներում։

2005 թվականին Արա Գևորգյանը հիմնադրել է 40 երաժիշտներից բաղկացած ժողովրդական գործիքների նվագախումբ, որը հետագայում դարձել է Հայաստանի ազգային նվագարանների պետական նվագախումբ։

Գրել է տարբեր ֆիլմերի երաժշտություն՝ «Քրմուհի», «Խնկարկում», «Յար խուշտա» և այլն, ներկայացումների՝ «Բարի գալուստ», «Կռունկներ ետ դարձեք» և այլն, աշխարհի տարբեր սպորտային միջոցառումների համար։ Ընտրվել է Կանադայի միջազգային ինֆորմատիզացիայի ակադեմիայի անդամ։

Արա Գևորգյանը համագործակցել է Ջիվան Գասպարյանի, Յան Գիլանի, Դեմիս Ռուսոսի, Պեդրո Էուստաշի, Դանիել Դեքերի և այլոց հետ։ Նրա ամենահայտնի երգերից են «Ադանա», «Արցախ», «Ով հայոց աշխարհ» և «Օվկիանոսից այն կողմ»։ Գևորգյանը նաև երաժշտություն է գրել ռուս պրիմա-բալերինա Անաստասիա Վոլոչկովայի «Ոսկե վանդակ» բալետի համար, որը նվիրված է Մոսկվայի Մեծ թատրոնին։

 Անձնական կյանք 
Արա Գևորգյանն ամուսնացած է, ունի դուստր՝ Անի և որդի՝ Դավիթ։

Ունի խաղալիքների մեծ հավաքածու։

 Ձայներիզներ 
 «Օվկիանոսից այն կողմ», 1995
 «Նոստալջի», 1997
 «Անի», 1999 թվականին ԱՄՆ-ում կայացած Հայկական երաժշտական մրցանակաբաշխության մրցանակ
 «Խոր Վիրապ», 2001 թվականին ԱՄՆ-ում կայացած Հայկական երաժշտական մրցանակաբաշխության մրցանակ
 «Վաղարշապատ», 2009 թվականին ԱՄՆ-ում կայացած Հայկական երաժշտական մրցանակաբաշխության մրցանակ

 Շքանշաններ և պարգևներ 
 Հայաստանի մշակույթի նախարարության ոսկե մեդալ, 2002
 Հայաստանի վաստակավոր արտիստ, 2004
 «Համերաշխություն» շարժման կողմից ճանաչվել է «Տարվա ամենահամերաշխ մարդ», 2009
 ՌԴ «Միխայիլ Լոմոնոսով» պատվո շքանշան
 Երևանի քաղաքապետի մեդալ
 Մոսկվայում «Կարոտ» փառատոնի մեդալ
 «Ֆրիտյոֆ Նանսեն» ոսկե մեդալ
 Հայաստանի ազգային օլիմպիական կոմիտեի օրհներգի երաժշտությունը հեղինակելու համար՝ պարգևատրվել է «Հրանտ Շահինյան» ոսկե մեդալով

 Ծանոթագրություններ 

 Արտաքին հղումներ 
 Արա Գևորգյանի համաշխարհային ռեկորդները․ նոր նախագիծ՝ 1․000 դհոլահարների համար,  Հայաստանի Հանրային Ռադիո

{{Արտաքին հղումներ}

Կատեգորիա:Գարեգին Նժդեհ մեդալակիրներ
Կատեգորիա:Երաժշտական պրոդյուսերներ
Կատեգորիա:ՀՀ մշակույթի նախարարության ոսկե մեդալակիրներ
Կատեգորիա:ՀՊՄՀ շրջանավարտներ
Կատեգորիա:Հայ երաժիշտներ
Կատեգորիա:Հայ երգահաններ
Կատեգորիա:Հայ կոմպոզիտորներ
Կատեգորիա:Հայաստանի վաստակավոր արտիստներ
Կատեգորիա:Հայկական պետական մանկավարժական համալսարանի դասախոսներ